รัฐบาลไทย-ข่าวทำเนียบรัฐบาล-รัฐมนตรีเกษตรฯ เผยการตรวจสอบเรือประมงทั้งระบบคืบตามแผน
วันพฤหัสบดีที่ 27 เมษายน 2560
รัฐมนตรีเกษตรฯ เผยการตรวจสอบเรือประมงทั้งระบบคืบตามแผน
รัฐมนตรีเกษตรฯ เผยการตรวจสอบเรือประมงทั้งระบบคืบตามแผน พร้อมออกประกาศกระทรวงเพื่อการบริหารจัดการเรือที่มีการเปลี่ยนแปลงให้สอดคล้องกับการทําประมงจริง
พลเอกฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ เปิดเผยว่า ตามที่ได้สั่งการให้มีการตรวจสอบเรือทั้งระบบ โดยมีการตั้งคณะทํางานตรวจเรือ 3 ฝ่าย ได้แก่ เจ้าท่า กองทัพเรือ กรมประมง มีเป้าหมายการตรวจสอบเรือทั้งหมด 15,679 ลํา ได้แก่ เรือที่ตรวจและทําอัตลักษณ์เรือ 12,020 ลํา ซึ่งเป็นเรือที่มีใบอนุญาตทําประมงนอกน่านน้ําและเรือขนถ่าย เรือที่ต้องตรวจสอบความมีอยู่จริง 3,659 ลํา โดยเป็นเรือไม่มีใบอนุญาต เรือแจ้งขาย หรืออับปาง พร้อมทําอัตลักษณ์เรือประมงเพื่อเป็นการยืนยันว่าเรือลํานั้นมีความถูกต้องและอยู่ในระบบเรียบร้อยแล้ว เพื่อให้การบริหารจัดการกองเรือเป็นที่ยอมรับ การตรวจวัดขนาดเรือ การตรวจสอบสภาพเรือ และ ความมีอยู่จริงของเรือจะเป็นข้อมูลสําคัญ เพื่อกําหนดขนาดกองเรือให้สมดุลกับสภาวะการใช้ทรัพยากรสัตว์น้ําอย่าง ยั่งยืนของประเทศ
จากผลการดําเนินการซึ่งได้เริ่มตั้งแต่วันที่ 17 เมษายนที่ผ่านมาถึงปัจจุบันพบว่า มีเรือเข้ารับการตรวจและทํา อัตลักษณ์แล้วจํานวน 4,029 ลํา คิดเป็นร้อยละ 33.5 ของเป้าหมายทั้งสิ้น 12,020 ลํา ประกอบด้วย 1. เรือที่ขนาดเปลี่ยนแปลงแล้วเล็กลงไม่เกินร้อยละ 10 ของขนาดที่แจ้งไว้เดิม จํานวน 3,628 ลํา คิดเป็นร้อยละ 90.1 ของที่ตรวจมาแล้ว 2. เรือที่มีขนาดเปลี่ยนแปลงเกินร้อยละ 10 ดําเนินการแล้วจํานวน 401 ลํา คิดเป็นร้อยละ 9.9 ของเป้าหมาย 3. กลุ่มที่มีขนาดใหญ่กว่าเดิมเกินร้อยละ 10 ส่วนใหญ่จะเป็นกลุ่มเรือที่ไม่มีผลกระทบกับการจับสัตว์น้ํามากนักดําเนินการแล้วประมาณร้อยละ 60 ส่วนจําพวกเรือที่กําหนดวันทําการประมงได้แก่ อวนลาก อวนล้อม อวนล้อมปลา กะตัก มีจํานวนรวมกัน 172 ลํา หรือร้อยละ 40
อย่างไรก็ตาม การบริหารจัดการเรือที่มีการเปลี่ยนแปลงไป กระทรวงเกษตรและสหกรณ์ได้ออกประกาศเพื่อบริหารจัดการเรือ โดยมีขั้นตอนที่ชาวประมงต้องปฏิบัติหลังจากตรวจเรือเรียบร้อยแล้วในแต่ละกลุ่ม แบ่งเป็น 1. เรือที่มีขนาดเล็กกว่าเดิมและใหญ่ขึ้นไม่เกินร้อยละ 10 ออกทําการประมงได้ โดยใช้สําเนาใบตรวจเรือแทนเอกสารอื่นๆ ไปพลางก่อน และต้องแจ้งขอแก้ไขเอกสารให้ถูกต้องที่เจ้าท่าภูมิภาค และนําทะเบียนและใบอนุญาตใช้เรือมาแก้ไขใบอนุญาตทําการประมงที่กรมประมง 2. เรือที่มีขนาดเปลี่ยนแปลงใหญ่ขึ้นเกินร้อยละ 10 แต่เป็นเรือที่ขนาดเรือที่วัดใหม่ไม่เกิน 30 ตันกรอส แยกเป็น 3 กรณี คือ กรณีที่ 1 ถ้าเป็นเรือขนาด 10 ตันกรอส แต่ไม่ถึง 30 ตันกรอส และใช้เครื่องมือประมงที่ไม่ได้ มีการจํากัดวันทําประมง สามารถออกทําการประมงได้ โดยใช้สําเนาใบตรวจเรือแทนเอกสารอื่นๆ ไปพลางก่อน และต้องแจ้งขอแก้ไขเอกสารให้ถูกต้อง โดยเสียค่าปรับตามกฎหมายของกรมเจ้าท่า จากนั้นเจ้าท่าจะส่งเรื่องให้กรมประมงแก้ไขใบอนุญาตทําการประมง กรณีที่ 2 เป็นเรือปั่นไฟ เครื่องมือจําพวกเบ็ด แผงปูจักจั่น คราดหอย รุนเคย สามารถออกทําประมงได้ โดยใช้สําเนาใบตรวจเรือแทนเอกสารอื่นๆ ไปพลางก่อน และต้องแจ้งขอแก้ไขเอกสารให้ถูกต้องที่เจ้าท่าภูมิภาค โดยเสียค่าปรับตามกฎหมายของกรมเจ้าท่า และส่งเรื่องให้กรมประมงแก้ไขใบอนุญาตทําการประมง กรณีที่ 3 ถ้าเป็นเรือขนาด 10 ตันกรอส แต่ไม่ถึง 30 ตันกรอส และใช้เครื่องมือประมงที่ต้องนับวันทําประมง ให้เจ้าท่าออกคําสั่งให้เจ้าของเรือนําเรือไปจอด ให้เจ้าของเรือแจ้งศูนย์ควบคุมการแจ้งเรือเข้า – ออก (PIPO) ห้ามออกทําการประมงให้เจ้าของเรือแจ้งเจ้าท่าภูมิภาคล๊อกเรือ เจ้าของเรือเสียค่าปรับเพื่อแก้ไขทะเบียนและใบอนุญาตใช้เรือ ที่เจ้าท่าภูมิภาค เจ้าท่าเมื่อแก้ไขทะเบียนและใบอนุญาตใช้เรือแล้ว จะส่งข้อมูลให้กรมประมงแก้ไขใบอนุญาต จากนั้นกรมประมงจะแจ้งเจ้าของใบอนุญาต 1 วันหลังจากแก้ใบอนุญาตแล้วให้ไปรับที่สํานักงานประมง อําเภอตามภูมิลําเนา หากขนาดเรือใหม่ใหญ่เกินกว่าเรือเดิมที่เสียค่าธรรมเนียมไว้ตามระเบียบ ผู้รับใบอนุญาตต้องเสีย ค่าธรรมเนียมใหม่และต้องทําเครื่องหมายประจําเรือใหม่ แล้วจึงจะออกทําการประมงได้
สําหรับเรือขนาดเกินร้อยละ 10 และขนาดเรือใหม่เกิน 30 ตันกรอสทุกลํานั้น กรมเจ้าท่าได้ออกคําสั่งให้เจ้าของเรือนําเรือไปจอดพร้อมแจ้ง PIPO ห้ามออกทําการประมง ซึ่งเจ้าของเรือจะต้องเสียค่าปรับเพื่อแก้ไขทะเบียนและใบอนุญาตใช้เรือ และแจ้งกรมประมงภายใน 5 วัน นับจากวันที่ได้รับชําระค่าปรับแล้ว ให้กรมประมงแก้ไขใบอนุญาตทําการประมงให้ตรงกับข้อมูลในทะเบียนเรือและใบอนุญาตใช้เรือ และให้กําหนดวันทําประมงใหม่ให้สอดคล้องกับขนาดที่เปลี่ยนไป โดยให้เสร็จสิ้นภายใน 3 วันนับแต่ได้รับแจ้งจากกรมเจ้าท่า กรมประมงแจ้งชาวประมงภายใน 1 วันนับจากแก้ไขเสร็จแล้ว ถ้ามีรายการที่ต้องเสียค่าธรรมเนียมเพิ่ม ให้ไปเสียค่าธรรมเนียมได้ที่สํานักงานประมงอําเภอ ภูมิลําเนา และรับใบอนุญาตใหม่ ต้องทําเครื่องหมายประจําเรือใหม่และติดระบบติดตามเรือ VMS ก่อนออกทําประมง
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai